title: Komission täytäntöönpanoasetus (EU) 2020/891, annettu 26 päivänä kesäkuuta 2020, komission täytäntöönpanoasetuksen (EU) N:o 447/2014 muuttamisesta siltä osin kuin on kyse erityissäännöksistä liittymistä valmistelevan tukivälineen (IPA) kautta rahoitettavien rajat ylittävän yhteistyön ohjelmien täytäntöönpanoa koskevien säännösten mukauttamiseksi covid-19-pandemian johdosta toteutettaviin erityistoimenpiteisiin

text:
                  30.6.2020

                  FI

                  Euroopan unionin virallinen lehti

                  L 206/3

         KOMISSION TÄYTÄNTÖÖNPANOASETUS (EU) 2020/891,
         annettu 26 päivänä kesäkuuta 2020,
         komission täytäntöönpanoasetuksen (EU) N:o 447/2014 muuttamisesta siltä osin kuin on kyse erityissäännöksistä liittymistä valmistelevan tukivälineen (IPA) kautta rahoitettavien rajat ylittävän yhteistyön ohjelmien täytäntöönpanoa koskevien säännösten mukauttamiseksi covid-19-pandemian johdosta toteutettaviin erityistoimenpiteisiin
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon liittymistä valmistelevan tukivälineen (IPA II) (1) perustamisesta annetun Euroopan parlamentin ja neuvoston asetuksen (EU) N:o 231/2014 ja erityisesti sen 12 artiklan,
         sekä katsoo seuraavaa:

                     (1)

                     Komission täytäntöönpanoasetuksen (EU) N:o 447/2014 (2) 33 artiklan mukaisesti sovelletaan Euroopan parlamentin ja neuvoston asetuksiin (EU) N:o 1303/2013 (3) ja (EU) N:o 1299/2013 (4) sisältyviä Euroopan alueellinen yhteistyö -tavoitteeseen sovellettavia sääntöjä.

                     (2)

                     Covid-19-pandemia on vaikuttanut ennennäkemättömällä tavalla rajatylittävän yhteistyön ohjelmien täytäntöönpanoon sekä liittymistä valmistelevan tukivälineen (IPA II) että Euroopan alueellisen yhteistyön (ETC) yhteydessä. Näin on muodostunut poikkeuksellinen tilanne, jonka ratkaisemiseksi on toteutettava erityisiä toimenpiteitä. Näiden toimenpiteiden avulla IPA II:n mukaisilla rajatylittävän yhteistyön ohjelmilla pitäisi pystyä vastaamaan joustavasti ja tehokkaasti tarpeisiin, joita ilmenee nopeasti haavoittuvimmilla sektoreilla (kuten terveydenhuoltoalalla ja elinkeinoelämässä, mukaan lukien pienet ja keskisuuret yritykset ja työmarkkinat), ja siten edistämään sosioekonomista elpymistä ohjelmiin kuuluvilla alueilla.

                     (3)

                     Euroopan parlamentin ja neuvoston asetuksilla (EU) 2020/460 (5) ja (EU) 2020/558 (6) käyttöön otettuja erityistoimenpiteitä sovelletaan ETC:n ja IPA II:n mukaisten rajatylittävän yhteistyön ohjelmiin siltä osin kuin täytäntöönpanoasetuksen (EU) N:o 447/2014 33–48 artiklassa viitataan asetuksilla (EU) 2020/460 ja (EU) 2020/558 muutettuihin säännöksiin. On kuitenkin aiheellista muuttaa myös tiettyjä täytäntöönpanoasetuksen (EU) N:o 447/2014 säännöksiä, jotka eivät kuulu kyseisten erityistoimenpiteiden soveltamisalaan.

                     (4)

                     Jotta voidaan keventää covid-19-pandemiasta julkisille talousarvioille aiheutuvaa taakkaa, hallintoviranomaisille olisi poikkeuksellisesti annettava mahdollisuus pyytää 100 prosentin yhteisrahoitusosuutta, jota sovelletaan tilivuoteen 2020–2021 talousarviomäärärahojen mukaisesti ja käytettävissä olevien varojen rajoissa.

                     (5)

                     Jotta covid-19-pandemiaan voitaisiin reagoida joustavammin, jäsenvaltioille olisi annettava enemmän joustovaraa ohjelmien täytäntöönpanossa ja olisi säädettävä yksinkertaistetusta menettelystä, joka ei edellytä komission päätöstä rajatylittävän yhteistyön ohjelmien muutoksista. Tällaisista muutoksista komissiolle toimitettavia tietoja olisi selvennettävä.

                     (6)

                     Koska on tarpeen reagoida covid-19-pandemiaan kiireellisesti, on aiheellista varmistaa tässä asetuksessa säädettyjen toimenpiteiden pikainen soveltaminen, minkä vuoksi niiden olisi tultava voimaan seuraavana päivänä sen jälkeen, kun tämä asetus on julkaistu Euroopan unionin virallisessa lehdessä.

                     (7)

                     Sen vuoksi täytäntöönpanoasetusta (EU) N:o 447/2014 olisi muutettava.

                     (8)

                     Tässä asetuksessa säädetyt toimenpiteet ovat asetuksella (EY) N:o 231/2014 perustetun IPA II -komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan komission täytäntöönpanoasetus (EU) N:o 447/2014 seuraavasti:

                        1)

                        Lisätään 28 artiklaan uusi 2 a kohta seuraavasti:

                           ”2 a.   Poiketen siitä, mitä 2 kohdassa säädetään, hallintoviranomaisen pyynnöstä voidaan soveltaa 100 prosentin yhteisrahoitusosuutta maksatushakemuksissa ilmoitettuihin menoihin 1 päivänä heinäkuuta 2020 alkavan ja 30 päivänä kesäkuuta 2021 päättyvän tilivuoden aikana.
                           Yhteisrahoitusosuuden muuttamista koskeva pyyntö on toimitettava 31 artiklan 5 a alakohdassa säädettyä ohjelmien muuttamismenettelyä noudattaen, ja siihen on liitettävä tarkistettu ohjelma. Kyseistä 100 prosentin yhteisrahoitusosuutta sovelletaan ainoastaan, jos komissio hyväksyy asianomaisen yhteistyöohjelman muutoksen ennen välimaksua koskevan lopullisen hakemuksen jättämistä asetuksen (EU) N:o 1303/2013 135 artiklan 2 kohdan mukaisesti.
                           Yhteisrahoitusosuus palautuu automaattisesti 1 päivänä heinäkuuta 2021 alkavan ja 30 päivänä kesäkuuta 2022 päättyvän tilivuoden ensimmäisenä päivänä tasolle, jolla se oli sinä päivänä, jona toisessa alakohdassa tarkoitettu yhteisrahoitusosuuden muuttamista koskeva pyyntö toimitettiin komissiolle.”

                        2)

                        Lisätään 31 artiklaan uusi 5 a kohta seuraavasti:

                           ”5 a.   Poiketen siitä, mitä 5 kohdassa säädetään, hallintoviranomainen voi 27 artiklan a alakohdassa tarkoitettujen rajatylittävien yhteistyöohjelmien osalta siirtää ohjelmakauden aikana 1 päivästä helmikuuta 2020 lukien enintään 8 prosenttia toimintalinja määrärahoista ja enintään 4 prosenttia ohjelman talousarviosta toiseen saman ohjelman toimintalinjaan. Tällaiset siirrot eivät saa vaikuttaa edellisiin vuosiin.
                           Niitä ei pidetä huomattavina eivätkä ne edellytä komission päätöstä ohjelman muuttamisesta. Niiden on kuitenkin oltava kaikkien lakisääteisten vaatimusten mukaisia, ja yhteisen seurantakomitean on hyväksyttävä ne etukäteen. Jäsenvaltion on annettava tarkistettu rahoitussuunnitelma komissiolle tiedoksi.
                           Edellä olevia 2 ja 3 kohtaa ei sovelleta tämän kohdan mukaisiin ohjelmamuutoksiin.”

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä kesäkuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 77, 15.3.2014, s. 11.

            (2)  Komission täytäntöönpanoasetus (EU) N:o 447/2014, annettu 2 päivänä toukokuuta 2014, liittymistä valmistelevan tukivälineen (IPA II) perustamisesta annetun Euroopan parlamentin ja neuvoston asetuksen (EU) N:o 231/2014 täytäntöönpanoa koskevista erityisistä säännöistä (EUVL L 132, 3.5.2014, s. 32).

            (3)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).

            (4)  Euroopan parlamentin ja neuvoston asetus (EU) N:o 1299/2013, annettu 17 päivänä joulukuuta 2013, Euroopan alueellinen yhteistyö -tavoitteen tukemista Euroopan aluekehitysrahastosta koskevista erityissäännöksistä (EUVL L 347, 20.12.2013, s. 259).

            (5)  Euroopan parlamentin ja neuvoston asetus (EU) 2020/460, annettu 30 päivänä maaliskuuta 2020, asetusten (EU) N:o 1301/2013, (EU) N:o 1303/2013 ja (EU) N:o 508/2014 muuttamisesta siltä osin kuin on kyse erityistoimenpiteistä, jotta saataisiin liikkeelle investointeja jäsenvaltioiden terveydenhuoltojärjestelmiin ja muille talouden aloille covid-19:n puhkeamisen vastatoimena (koronaviruksen vaikutusten lieventämistä koskeva investointialoite) (EUVL L 99, 31.3.2020, s. 5).

            (6)  Euroopan parlamentin ja neuvoston asetus (EU) 2020/558, annettu 23 päivänä huhtikuuta 2020, asetuksen (EU) N:o 1303/2013 ja asetuksen (EU) N:o 1301/2013 muuttamisesta siltä osin kuin on kyse erityistoimenpiteistä, joilla voidaan tarjota poikkeuksellista joustavuutta Euroopan rakenne- ja investointirahastojen käyttöön covid-19:n puhkeamisen vastatoimena (EUVL L 130, 24.4.2020, s. 1).


title: Komission täytäntöönpanoasetus (EU) 2020/892, annettu 29 päivänä kesäkuuta 2020, tehoaineen beta-syflutriini hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti)

text:
                  30.6.2020

                  FI

                  Euroopan unionin virallinen lehti

                  L 206/5

         KOMISSION TÄYTÄNTÖÖNPANOASETUS (EU) 2020/892,
         annettu 29 päivänä kesäkuuta 2020,
         tehoaineen beta-syflutriini hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan ja 78 artiklan 2 kohdan,
         sekä katsoo seuraavaa:

                     (1)

                     Komission direktiivillä 2003/31/EY (2) sisällytettiin beta-syflutriini tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen beta-syflutriini hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä lokakuuta 2020.

                     (4)

                     Hakemus, jossa pyydettiin uusimaan tehoaineen beta-syflutriini hyväksyntä, toimitettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakijat ovat toimittaneet täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 8 päivänä maaliskuuta 2017.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijoille ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 9 päivänä elokuuta 2018 komissiolle päätelmänsä (6) siitä, voidaanko beta-syflutriinin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (9)

                     Elintarviketurvallisuusviranomainen havaitsi huolenaiheita. Elintarviketurvallisuusviranomainen totesi erityisesti, että beta-syflutriinilla käsitellyt juurikkaiden siemenet aiheuttavat kohtuuttoman riskin niitä lastaaville ja viljeleville työntekijöille. Lisäksi elintarviketurvallisuusviranomainen totesi, että peruna- ja vehnäpeltojen käsittely beta-syflutriinilla aiheuttaa suuren riskin asukkaille, muille kuin kohdelajina oleville niveljalkaisille ja vesieliöille. Lisäksi elintarviketurvallisuusviranomainen totesi kasvihuonetomaattien (sekä pysyvien että tilapäisten kasvihuoneiden) osalta kohtuuttoman riskin toimijoille ja työntekijöille sekä tilapäisten kasvihuoneiden osalta muille kuin kohdelajina oleville niveljalkaisille. Lisäksi kuluttajille aiheutuvan riskin arviointia ei voitu saattaa loppuun käytettävissä olevien tietojen perusteella.

                     (10)

                     Komissio pyysi hakijoita toimittamaan elintarviketurvallisuusviranomaisen lausuntoa koskevat huomautuksensa. Komissio kehotti myös täytäntöönpanoasetuksen (EU) N:o 844/2012 14 artiklan 1 kohdan kolmannen alakohdan mukaisesti hakijoita toimittamaan huomatuksensa uusimista koskevasta kertomuksesta. Hakijat toimittivat huomautuksensa, ja ne on tutkittu huolellisesti.

                     (11)

                     Hakijoiden esittämistä perusteluista huolimatta tehoainetta koskevia huolenaiheita ei voitu poistaa.

                     (12)

                     Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen beta-syflutriini hyväksyntä kyseisen asetuksen 20 artiklan 1 kohdan b alakohdan mukaisesti.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Jäsenvaltioille tulisi antaa riittävästi aikaa beta-syflutriinia sisältävien kasvinsuojeluaineiden lupien peruuttamiseen.

                     (15)

                     Jos jäsenvaltiot myöntävät beta-syflutriinia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 12 kuukauden kuluttua tämän asetuksen voimaantulosta.

                     (16)

                     Beta-syflutriinin hyväksynnän voimassaoloaikaa pidennettiin 31 päivään lokakuuta 2020 komission täytäntöönpanoasetuksella (EU) 2019/1589 (7), jotta uusimismenettely saataisiin päätökseen ennen kuin kyseisen aineen hyväksynnän voimassaolo päättyy. Koska hyväksynnän uusimatta jättämisestä tehdään päätös ennen hyväksynnän pidennetyn voimassaoloajan päättymistä, tätä asetusta olisi sovellettava mahdollisimman pian.

                     (17)

                     Tämä asetus ei estä beta-syflutriini hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

                     (18)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusimatta jättäminen
            Tehoaineen beta-syflutriini hyväksyntää ei uusita.

            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta A osasta beta-syflutriinia koskeva rivi 48.

            3 artikla
            Siirtymätoimenpiteet
            Jäsenvaltioiden on peruutettava beta-syflutriinia tehoaineena sisältävien kasvinsuojeluaineiden hyväksynnät viimeistään 20 päivänä tammikuuta 2021.

            4 artikla
            Siirtymäaika
            Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on päätyttävä viimeistään 20 päivänä heinäkuuta 2021.

            5 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 309, 24.11.2009, s. 1.

            (2)  Komission direktiivi 2003/31/EY, annettu 11 päivänä huhtikuuta 2003, neuvoston asetuksen 91/414/ETY muuttamisesta 2,4-DB:n, beta-syflutriinin, syflutriinin, iprodionin, linuronin, maleiinihydratsidin ja pendimetaliinin sisällyttämiseksi siihen tehoaineina (EUVL L 101, 23.4.2003, s. 3).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            (6)  EFSA (Euroopan elintarviketurvallisuusviranomainen), 2018. Conclusion on the peer review of the pesticide risk assessment of the active substance beta-cyfluthrin, EFSA Journal 2018;16(9):5405.

            (7)  Komission täytäntöönpanoasetus (EU) 2019/1589, annettu 26 päivänä syyskuuta 2019, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden amidosulfuroni, beta-syflutriini, bifenoksi, klorotoluroni, klofentetsiini, klomatsoni, sypermetriini, daminotsidi, deltametriini, dikamba, difenokonatsoli, diflubentsuroni, diflufenikaani, fenoksaproppi-P, fenpropidiini, fludioksonili, flufenaset, fostiatsaatti, indoksakarbi, lenasiili, MCPA, MCPB, nikosulfuroni, pikloraami, prosulfokarbi, pyriproksifeeni, tiofanaattimetyyli, triflusulfuroni ja tritosulfuroni hyväksynnän voimassaoloajan pidentämisestä (EUVL L 248, 27.9.2019, s. 24).